पुंदाग पुलिस ने स्नैचिंग गिरोह के दो सदस्यों को गिरफ्तार किया है। एक डोरंडा का और दूसरा लोहरदगा का रहनेवाला है। दोनों की गिरफ्तारी डोरंडा और कडरू से हुई है। पुलिस शुक्रवार को प्रेस कांफ्रेंस कर बताएगी कि इन दोनों ने कहां-कहां स्नैचिंग की। 25 जनवरी को दोनों ने तीन जगहों पर छिनतई की। सबसे पहले कटहल मोड़ के पास गीता अग्रवाल का पर्स छीना, जब वे पंजाब नेशनल बैंक की एटीएम से पैसे निकाल कर स्कूटी से लौट रही थीं। इसके तुरंत बाद दोनों ने इलाहीनगर के पुल के पास गुजर रही दो लड़कियों से छिनतई की। वहां से बाइक से चापू टोली भागते हुए दोनों हरमू पटेल चौक पहुंचे और वहां भी एक महिला से स्नैचिंग की घटना को अंजाम दिया। दोनों शराब की आदी हैं और शराब पीने के बाद ही क्राइम करते थे। लोहरदगा का रहने वाला स्नैचर कडरू में रहता है। वहीं डोरंडा का रहने वाला स्नैचर कई बार जेल जा चुका है। पुलिस की पूछताछ में दोनों ने स्वीकारा कि अब तक वे 20 से अधिक स्नैचिंग की घटनाएं कर चुके हैं।